《送充上人谒南山源禅师》
宋代·释德洪

老源缚屋矶山侧，庐山对门江水隔。单丁住山二十年，一等栽水博饭吃。

诸方说禅如纺车，我口钝迟无气力。屋头枯木自安禅，生铁脊梁钉椿直。

我昔东游曾见之，两颊温然笑涡出。到今持梦渡杨澜，浪花漫天浩无极。

纷纷衲子饱眠卧，面如栀子衣领白。年年江北与江南，谁肯端来寻此客。

爱君今人肺肠古，毛骨含秋眼睛碧。能知此老端往寻，处处好山留不得。

作诗赠君终自愧，君去我留空叹惜。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。